ত্রিপুরা
সুপ্রাচীন মহাকাব্য মহাভারতে এবং পুরাণে ত্রিপুরা নামটির উল্লেখ পাওয়া যায়। এরপর ১৪শ শতকে রচিত রাজমালাতেও ত্রিপুরার উল্লেখ পাওয়া গেছে। এটি ছিল ত্রিপুরার মাণিক্য রাজবংশের কাহিনী। মাণিক্য রাজবংশ ১৯৪৭ সালে ত্রিপুরা ভারতের অন্তর্ভুক্ত হওয়ার পূর্বাবধি অঞ্চলটি ধারাবাহিকভাবে শাসন করে। কথিত আছে প্রায় ২৫০০ বছর ধরে ১৮৬জন রাজা এই অঞ্চলটি শাসন করেছেন। ভারতে ব্রিটিশ শাসনকালে ত্রিপুরা ছিল একটি স্বাধীন করদ রাজ্য। দক্ষিণ ত্রিপুরায় অবস্থিত উদয়পুর ছিল ভূতপূর্ব স্বাধীন রাজতান্ত্রিক ত্রিপুরার রাজধানী। খ্রিস্টীয় অষ্টাদশ শতকে মহারাজ কৃষ্ণ মাণিক্য পুরাতন আগরতলায় রাজধানী স্থানান্তরিত করেন এবং পরবর্তীকালে খ্রিস্টীয় ঊনবিংশ শতাব্দীতে রাজধানী অধুনা আগরতলায় স্থানান্তরিত হয়। ঊনবিংশ শতাব্দীকে ত্রিপুরার আধুনিক যুগের সূচনা হিসেবে চিহ্নিত করা হয়ে থাকে কারণ এই সময় মহারাজ বীরচন্দ্র মাণিক্য বাহাদুর দেববর্মা ব্রিটিশ শাসনব্যবস্থার অনুকরণে তাঁর প্রশাসনকে পুনর্গঠিত করেন এবং বিভিন্ন সংস্কার সাধন করেন।
আগরতলা বইমেলা
আগরতলা বইমেলা ত্রিপুরার রাজধানী আগরতলায় ত্রিপুরা সরকার কর্তৃক আয়োজিত একটি আন্তর্জাতিক বইমেলা। ১৯৮১ সালের ৩০ মার্চ এই মেলা প্রথম শুরু হয়েছিল। এই বার্ষিক মেলা প্রতি বছর ফেব্রুয়ারি মাসের শেষ সপ্তাহ বা মার্চ মাসে হয়ে থাকে। বর্তমানে এই মেলা আগরতলা শিশু উদ্যানে অনুষ্ঠিত হয়। কলকাতার অত্যন্ত সমাদৃত মেল আন্তর্জাতিক কলকাতা পুস্তকমেলা'র মতই আগরতলা বইমেলা ত্রিপুরাতে খুব জনপ্রিয়।